CELEX: 32018D0890
Language: sl
Date: 2018-06-04 00:00:00
Title: Sklep Sveta (EU) 2018/890 z dne 4. junija 2018 o sklenitvi Dodatnega protokola h Konvenciji Sveta Evrope o preprečevanju terorizma v imenu Evropske unije

22.6.2018   
            
            
               SL
            
            
               Uradni list Evropske unije
            
            
               L 159/15
            
         SKLEP SVETA (EU) 2018/890
   z dne 4. junija 2018
   o sklenitvi Dodatnega protokola h Konvenciji Sveta Evrope o preprečevanju terorizma v imenu Evropske unije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 83(1) v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:
   
               (1)
            
            
               V skladu s Sklepom Sveta (EU) 2015/1914 (2) je bil Dodatni protokol h Konvenciji Sveta Evrope o preprečevanju terorizma (3) (v nadaljnjem besedilu: Dodatni protokol) podpisan 22. oktobra 2015, s pridržkom njegove poznejše sklenitve.
            
         
               (2)
            
            
               Člen 10 Dodatnega protokola določa, da je Dodatni protokol na voljo za odobritev Uniji.
            
         
               (3)
            
            
               V Direktivi (EU) 2017/541 Evropskega parlamenta in Sveta (4) so določena skupna pravila Unije za boj proti terorizmu. Tako je Unija že sprejela ukrepe na različnih področjih, ki jih zajema Dodatni protokol.
            
         
               (4)
            
            
               Dodatni protokol bi bilo zato treba odobriti v imenu Unije v zvezi z zadevami, ki so v pristojnosti Unije, če bi lahko Dodatni protokol vplival na ta skupna pravila ali spremenil njihovo področje uporabe. Države članice ohranijo svojo pristojnost, če Dodatni protokol ne vpliva na skupna pravila ali spremeni njihovo področje uporabe.
            
         
               (5)
            
            
               Dodatni protokol od vsake pogodbenice zahteva, da določi kontaktno točko za izmenjavo informacij o osebah, ki potujejo v tujino za namen terorizma. Europol bi moral biti določen za kontaktno točko Unije. Lahko se določijo tudi kontaktne točke za države članice.
            
         
               (6)
            
            
               Okvirni sklep Sveta 2002/475/PNZ (5) je za Irsko zavezujoč, zato sodeluje pri sprejetju tega sklepa.
            
         
               (7)
            
            
               V skladu s členoma 1 in 2 Protokola št. 21 o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, ter brez poseganja v člen 4 navedenega protokola Združeno kraljestvo ne sodeluje pri sprejetju tega sklepa, ki zato zanj ni zavezujoč in se v njem ne uporablja.
            
         
               (8)
            
            
               V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja –
            
         SPREJEL NASLEDNJI SKLEP:
   Člen 1
   Dodatni protokol h Konvenciji Sveta Evrope o preprečevanju terorizma v zvezi z zadevami, ki so v pristojnosti Unije, se odobri v imenu Unije.
   Besedilo Dodatnega protokola je priloženo temu sklepu.
   Člen 2
   Agencija Evropske unije za sodelovanje na področju kazenskega pregona (Europol) se določi za kontaktno točko Unije iz člena 7 Dodatnega protokola in v skladu z Uredbo (EU) 2016/794 Evropskega parlamenta in Sveta (6).
   Člen 3
   Predsednik Sveta imenuje osebo(-e), pooblaščeno(-e), da v imenu Unije deponira(-jo) listino o odobritvi iz člena 10 Dodatnega protokola (7).
   Člen 4
   Ta sklep začne veljati na dan sprejetja.
   
      V Luxembourgu, 4. junija 2018
      
         
            Za Svet
         
         
            Predsednica
         
         T. TSACHEVA
      
   
   
      (1)  Odobritev z dne 18. aprila 2018 (še ni objavljena v Uradnem listu).
   
      (2)  Sklep Sveta (EU) 2015/1914 z dne 18. septembra 2015 o podpisu Dodatnega protokola h Konvenciji Sveta Evrope o preprečevanju terorizma (CETS št. 196) v imenu Evropske unije (UL L 280, 24.10.2015, str. 24).
   
      (3)  CETS št. 217.
   
      (4)  Direktiva (EU) 2017/541 Evropskega parlamenta in Sveta z dne 15. marca 2017 o boju proti terorizmu in nadomestitvi Okvirnega sklepa Sveta 2002/475/PNZ ter o spremembi Sklepa Sveta 2005/671/PNZ (UL L 88, 31.3.2017, str. 6).
   
      (5)  Okvirni sklep Sveta 2002/475/PNZ z dne 13. junija 2002 o boju proti terorizmu (UL L 164, 22.6.2002, str. 3).
   
      (6)  Uredba (EU) 2016/794 Evropskega parlamenta in Sveta z dne 11. maja 2016 o Agenciji Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) ter nadomestitvi in razveljavitvi sklepov Sveta 2009/371/PNZ, 2009/934/PNZ, 2009/935/PNZ, 2009/936/PNZ in 2009/968/PNZ (UL L 135, 24.5.2016, str. 53).
   
      (7)  Generalni sekretariat Sveta bo v Uradnem listu Evropske unije objavil datum začetka veljavnosti Dodatnega protokola za Evropsko unijo.